Talle skape op Vrede-plaas geslag(Argieffoto: pixabay) Die polisie is op soek na ŉ groep veediewe wat die afgelope week tientalle skape op ŉ plaas naby Vrede in die Vrystaat gesteel en net daar geslag het. Brig. Motantsi Makhele, polisiewoordvoerder, het gesê die 44 merinoskape is vermoedelik tussen Woensdag en Donderdag in die middernagtelike ure op die Andeling-plaas gesteel. Die diere is byna R80 000 werd. “Die verdagtes het die skape op die plaas geslag, die velle langs die hek gelos en verdwyn. Dit is in hierdie stadium nie bekend hoe hulle die buit vervoer het nie,” het Makhele gesê. Enigiemand met inligting oor die voorval kan ao. Mbongo by die Vrede-veediefstaleenheid by 082 3019 664 skakel.